**Olympian arkeologinen museo** (kreik. Αρχαιολογικό Μουσείο Ολυμπίας, *Archaiologikó Mouseío Olympías*) on arkeologinen museo Olympian arkeologisen alueen yhteydessä Archaía Olympían kylässä Kreikassa. Se on yksi Kreikan merkittävimmistä arkeologisista museoista ja esittelee Olympian pyhäkköalueelta löydettyä pääosin antiikin aikaista esineistöä.

Museo ei esittele Olympian kisojen historiaa; tätä varten lähellä on toinen museo, Olympian kisojen historian museo. Olympian kaivausten historian museo puolestaan esittelee alueen laajojen arkeologisten kaivausten vaiheita.

Historia ja rakennus
--------------------

Museon pihaa.
Olympian vanha arkeologinen museo oli perustettu vuonna 1885. Se toimi Olympian pyhäkköalueen luoteispuolella sijaitsevassa uusklassisessa rakennuksessa, joka on nykyisin Olympian kisojen historian museon käytössä. Museo oli Kreikan ensimmäisiä maakunnallisia museoita. Rakennus kärsi vuosien myötä vaurioita maanjäristyksissä. Lisäksi arkeologisissa kaivauksissa löytyi vuosien varrella yhä lisää merkittäviä esineitä. Tämän vuoksi nähtiin tarpeelliseksi rakentaa uusi museo. Uusi museorakennus rakennettiin vuosina 1966–1975. Museo otettiin käyttöön lopulta vuonna 1982. Sen avasi tuolloin kulttuuriministerinä toiminut Melína Merkoúri. Museo kunnostettiin Ateenan vuoden 2004 olympialaisia varten, koska tuolloin alueelle oli odotettavissa suuri määrä kisaturisteja.

Museorakennus sijaitsee Olympian arkeologisen alueen pohjoispuolella. Museon varsinaisiin näyttelytiloihin kuuluu vestibyyli sekä 12 näyttelysalia. Rakennuksen suunnittelussa on otettu huomioon maanjäristysten sietäminen, ja merkittävimmät taideteokset on suojattu erikseen tähän suunnitelluilla rakenteilla. Museon yhteydessä toimii muun muassa kirja- ja matkamuistomyymälä sekä kahvila. Lisäksi museossa on konservointi-, varasto- sekä muita tiloja.

Kokoelmat
---------

Museon kokoelmiin kuuluu löytöjä Olympian pyhäkköalueelta esihistorialliselta ajalta myöhäisantiikkiin ja varhaiskristilliselle ajalle saakka käsittäen näin ajan 2000-luvulta eaa. 600-luvulle jaa. Kokoelmiin kuuluu muun muassa merkittävä veistoskokoelma, johon kuuluu eräitä Kreikan klassisen kauden taiteen mestariteoksia; samoin erittäin merkittävä pronssikokoelma, johon kuuluu noin 14 000 pronssiesinettä, mukaan lukien suuri joukko ihmis- ja eläinfiguriineja, sotilaiden sotavoittojen kunniaksi lahjoittamia aseita, sekä muita votiivilahjoja; sekä terrakottapatsaiden kokoelma.

Museon pohjapiirros.
Merkittävimpiin museoesineisiin kuuluvat muun muassa *Praksiteleen Hermes* eli Praksiteleen veistämä Dionysos-lasta kantavaa Hermestä esittävä veistos; *Paionioksen Nike* eli Paionioksen veistämä siivekästä voitonjumalatar Nikeä esittävä veistos, joka on vaikuttanut suuresti aiheen esityksiin myöhemmässä taiteessa; Zeuksen temppelin päätykolmiokoristelujen ja metooppien jäänteet, mukaan lukien länsipään ryhmän keskellä oleva nuorta Apollonia esittävä veistos; Heran temppelin, Metroonin ja Herodes Atticuksen Nymfaionin kuvapatsaat; Zeusta ja Ganymedestä esittävä patsas; sekä Miltiades nuoremman Marathonin taistelussa vuonna 490 eaa. käyttämä kypärä, jonka piirtokirjoitus ilmoittaa hänen antaneen sen taistelun jälkeen votiivilahjana Zeukselle.

Kokoelmat on järjestetty saleittain seuraavasti:

* Sali 1: Esihistoria.
* Sali 2: Pronssiesineiden kokoelma.
* Sali 3: Terrakottapatsaiden kokoelma.
* Sali 4: Suurten terrakottapatsaiden kokoelma.
* Sali 5: Zeuksen temppelin päätykolmiokoristelut ja metoopit.
* Sali 6: *Paionioksen Nike*.
* Sali 7: Feidiaan työpaja.
* Sali 8: *Praksiteleen Hermes*.
* Sali 9: Hellenistisen ajan veistokset.
* Sali 10: Nymfaion.
* Sali 11: Metroon ja Heran temppeli.
* Sali 12: Olympian viimeiset vuodet.

  

* Museon sisätiloja.Museon sisätiloja.
* Museon saviesinekokoelmia.Museon saviesinekokoelmia.
* Museon lasiesinekokoelmia.Museon lasiesinekokoelmia.
* Pieniä votiivilahjoja Zeuksen alttarilta.Pieniä votiivilahjoja Zeuksen alttarilta.
* Naispuolinen siivekäs hahmo, noin 590–580 eaa.Naispuolinen siivekäs hahmo, noin 590–580 eaa.
* Miltiades nuoremman kypärä Marathonin taistelusta, 490 eaa.Miltiades nuoremman kypärä Marathonin taistelusta, 490 eaa.
* Zeus ja Ganymedes, n. 480 eaa.Zeus ja Ganymedes, n. 480 eaa.
* Paionioksen Nike, n. 420 eaa.*Paionioksen Nike*, n. 420 eaa.
* Kuvanveistäjä Feidiaan oinokhoe Feidiaan työpajasta, 400-luku eaa.Kuvanveistäjä Feidiaan oinokhoe Feidiaan työpajasta, 400-luku eaa.
* Zeuksen temppelin länsipään päätykolmiokoristelua, 400-luku eaa.Zeuksen temppelin länsipään päätykolmiokoristelua, 400-luku eaa.
* Zeuksen temppelin itäpään päätykolmiokoristelua, 400-luku eaa.Zeuksen temppelin itäpään päätykolmiokoristelua, 400-luku eaa.
* Zeuksen temppelin Herakleen urotöitä esittävä metooppi: Hesperidien omena, 400-luku eaa.Zeuksen temppelin Herakleen urotöitä esittävä metooppi: Hesperidien omena, 400-luku eaa.
* Praksiteleen Hermes, n. 343 eaa.*Praksiteleen Hermes*, n. 343 eaa.
* Hellenistisen ajan figuriineja.Hellenistisen ajan figuriineja.
* Härkää esittävä piirtokirjoituksella varustettu veistos Nymfaionista, 149–153 jaa.Härkää esittävä piirtokirjoituksella varustettu veistos Nymfaionista, 149–153 jaa.
* Olympian kisojen voittajia esittävä roomalaisaikainen lattiamosaiikki.Olympian kisojen voittajia esittävä roomalaisaikainen lattiamosaiikki.

Lähteet
-------

1. 1 2 3  Archaeological Museum of Olympia: History Ministry of Culture and Sports.  Arkistoitu 12.10.2020. Viitattu 22.2.2016.
2. 1 2 3 4  Archaeological Museum of Olympia: Description Ministry of Culture and Sports.  Arkistoitu 22.9.2007. Viitattu 22.2.2016.
3. ↑  Μουσείο Ιστορίας των Ολυμπιακών Αγώνων της Αρχαιότητας: Ιστορικό Υπουργείο Πολιτισμού και Αθλητισμού. Viitattu 29.2.2016.
4. 1 2  Archaeological Museum of Olympia *Greek Travel Pages*. Viitattu 22.2.2016.

Aiheesta muualla
----------------

* Kuvia tai muita tiedostoja aiheesta **Olympian arkeologinen museo** Wikimedia Commonsissa